Die Turbine Hotel & Spa het ons genooi vir 'n naweek wegbreek by hulle unieke vyfster hotel en spa op Thesen Island in Knysna. As jy beplan om die Tuinroete te besoek, moet jy definitief 'n aand of drie boek by hierdie unieke hotel. Die Turbine Hotel & Spa hotel is gebou in 'n ou krag stasie wat vuur gebruik het om die Knysna en Plettenbergbaai area met krag te voorsien.
Vir paartjies wat opsoek is na 'n lieflike wittebrood wegbreek is hierdie hotel die perfekte plek vir jou. Dit is sentraal geleë en naby aan meeste van die Tuinroete se toeriste attraksies. Hulle het 'n lieflike en baie ruim wittebrood suite beskikbaar by die hotel wat baie privaat is met 'n baie lieflike uitsigte en 'n privaat balkon. Let wel dit is nogsteeds omring deur Thesen Island se huise, so daar is lewe om jou.
Die kamer waarin ons gebly het, het oor Thesen Island se strandmeer uitgekyk, wat 'n kontras is van die hotel se interieur wat baie modern en prettig is. Dit is 'n pragtige uitsig om op jou balkon te sit en uit te kyk na oor die water, veral as jy opsoek is na 'n wegbreek, weg van die stad se gejaag. Alhoewel Knysna self nie 'n klein dorp is nie, is Thesen Island wel 'n klein gedeelte en ietsie uniek, net soos die hotel.
Knysna se erfenis:
Die 26 kamers en suites van The Turbine Hotel is individueel ontwerp en versier as huldeblyk van Knysna se ryk erfenis. Byvoorbeeld die "Schooner Room" met skilderye van skepe teen die muur, gepoleerde hout vloerplanke, 'n seevaart-kis en 'n spieël wat lyk soos 'n patryspoort.
Aandete word besien in die Island Café Restaurant in die middel van die hotel. Die restaurant se tafels is letterlik tussen die ou oorspronklike kragopwekker masjiene. As jy een is wat hou van kuns, dan sal jy dit nogal waardeer. Dit het gevoel soos groot moderne kuns stukke waar tussen jy sit.
Hulle spa is uit die boonste rakke. Ons het albei 'n 60 minute vol lyf massering gehad wat elke liewe stres knoppie wat ons kon hê uitgedruk het. Dit was so ontspannend en die massering dames was baie professioneel. Hulle het heelwat massering opsies beskikbaar by hulle spa. So maak seker jy boek jou massering sommer as jy jou hotelkamer boek.
Daar is ook 'n groot swembad waar jy kan ontspan en 'n skemerkelkie geniet op die hout dek terwyl jy oor die swembad en strandmeer uitkyk. Die kamer waarin ons gebly het, het 'n dubbelbed gehad en 'n lekker ruim badkamer met 'n bad en stort. Die Wes-Kaap het 'n droogte op die oomblik so daar is nie 'n prop in die badkamer nie. Doen jou deel om water te bespaar.
Bespreek jou wegbreek na die Turbine Hotel & Spa deur hul webtuiste te besoek of 'n e-pos te stuur. Jy kan hulle ook telefonies kontak op 044 302 5746. As jy meer wil sien van die unieke hotel, volg hulle op Instagram en Facebook.